हरियाणा की धरती का भी लघुकथा–जगत को समृद्ध करने में महत्त्वपूर्ण योगदान रहा है। यहाँ से शमीम शर्मा, इंदिरा बंसल, गार्गी तिवारी, चाननबाला जैन, उषा यादव, रक्षाकमल शर्मा, इन्दिरा खुराना, सन्तोष गर्ग, उषा मेहता, ‘दीपा’ इत्यादि महिलाओं का महत्त्वपूर्ण योगदान रहा है। इनमें इंदिरा खुराना, उषा यादव, सन्तोष गर्ग के एकल संग्रह भी प्रकाशित हो चुके हैं। इन्दिरा खुराना इतनी सतर्क हैं कि नित्यप्रति घट रही घटनाओं पर इनकी पैनी दृष्टि रहती है और इन घटनाओं को लघुकथाओं का विषय बनाकर अपने समकालीनों में अपनी विशिष्टता सिद्ध करती है। ‘समकालीन लघुकथाएँ’ में प्रकाशित इनकी पाँच लघुकथाएँ–‘विश्वशांति के अग्रदूत’, ‘ये नि:स्वार्थी बेटे’, ‘पराजित मृत्यु’, ‘कुण्ठा’ और ‘स्वार्थ के सम्बन्ध’ को देखा जा सकता है। ऐतिहासिक–पौराणिक पात्रों को लेकर वर्तमान स्थितियों से जोड़कर सार्थक ढंग से प्रस्तुत करना इनकी अतिरिक्त विशेषता रही है। वैचारिक धरातल पर भी इन्होंने इस विधा को समृद्ध किया है। आप एक साप्ताहिक पत्र ‘झरोखा उर्वर’ भी प्रकाशित करती रही हैं, जिसमें लघुकथाएँ एवं कभी–कभी लघुकथा परिशिष्ट प्रकाशित करके आपने इस विधा के विकास में महत्त्वपूर्ण योगदान दिया है। आप भी ‘मंच सम्मान’ से सम्मानित हो चुकी हैं। सन्तोष गर्ग के लघुकथा–संग्रह ‘अपनी–अपनी सोच’ में सत्तर लघुकथाएँ हैं। सन्तोष हिन्दी एवं पंजाबी दोनों भाषाओं में इस विधा को समृद्ध कर रही हैं। इनकी लघुकथाएँ हरिगन्धा, पंजाब केसरी, दैनिक ट्रिब्यून, दैनिक भास्कर, पंजाब सौरभ, विश्वज्योति इत्यादि पत्र–पत्रिकाओं में प्रकाशित होकर पाठकों से सरोकार बना चुकी हैं। वरिष्ठ लघुकथा–लेखक कमलेश भारतीय इनकी लघुकथाओं के विषय में लिखते हैं–‘‘छोटी–छोटी उपेक्षित–सी ऐसी घटनाएँ, जिनकी ओर सहज ध्यान ही नहीं जाता, लेखिका की रचनाओं का आधार बनते हैं। किसी में पीड़ा है, तो किसी में व्यंग्य पर सादगी व मासूमियत मिलेगी (अपनी–अपनी सोच, पृ 7)। इसी धरती से डॉ शील कौशिक भी एक उल्लेखनीय हस्ताक्षर हैं। 2004 ई में इनका लघुकथा–संग्रह ‘पगडंडी पर पाँव’ प्रकाशित हो चुका है। इस संग्रह के विषय में डॉ सतीशराज पुष्करणा लिखते हैं कि इनकी लघुकथाएँ अपने समय के यथार्थ को परोसने में पूरी तरह सक्षम रही हैं (फ़्लैप नं एक)। इनके अतिरिक्त इनका दूसरा संग्रह भी प्रकाश में आ चुका है। पच्चीसवें अखिल भारतीय लघुकथा सम्मेलन, पटना में उन्हें ‘मंच–सम्मान’ से सम्मानित किया गया था।